《归里后咏怀 其一》
清代·边中宝

吾家连理枝，恰符燕桂数。伯仲早云殂，三人相依附。

飘梗过半生，频年不一遇。垂老更相怜，郁陶凭谁诉。

游子从外来，惊愕频谛顾。喜极翻成悲，相看俱迟暮。

有酒即我醑，无酒即我酤。鹤发老弟兄，悦爱胜童孺。

目前致足乐，莫任韶光赴。珍重此残年，连床话情愫。

作者简介：边中宝，字识珍，一字适畛，号竹岩，任丘人。乾隆戊午举人，官遵化学正。有《竹岩诗草》。